CELEX: 52012PC0407
Language: et
Date: 2012-07-20
Title: Ettepanek: EUROOPA PARLAMENDI JA NÕUKOGU OTSUS millega kehtestatakse liidu meede „Euroopa kultuuripealinnad” aastateks 2020−2033

|
			
		
		
		52012PC0407
		
			Ettepanek: EUROOPA PARLAMENDI JA NÕUKOGU OTSUS millega kehtestatakse liidu meede „Euroopa kultuuripealinnad” aastateks 2020−2033 /* COM/2012/0407 final - 2012/0199 (COD) */
			
				
		
		
			
			   	SELETUSKIRI
1.           ETTEPANEKU TAUST
Valitsustevaheline Euroopa kultuuripealinnade
algatus loodi 1985. aastal. 1999. aastal muudeti see ametlikult Euroopa Liidu
meetmeks, et tõsta algatuse tulemuslikkust. Kehtestati uued kriteeriumid ja
menetlused; koostati liikmesriikide kronoloogiline nimekiri, milles järjestati
liikmesriigid vastavalt sellele, millal on konkreetse liikmesriigi kord tiitlit
kanda, ning loodi sõltumatu Euroopa eksperdikomisjon taotluste hindamiseks
(Euroopa Parlamendi ja nõukogu 25. mai 1999. aasta otsus nr 1419/1999/EÜ
kultuurisündmusega Euroopa kultuuripealinn seotud ühenduse meetmete kohta
aastateks 2005 kuni 2019). Eeskirju uuendati 2006. aastal, et veelgi tõsta
algatuse tulemuslikkust, ärgitades linnadevahelist konkurentsi ning soosides kandidatuuride
kvaliteedi tõusu. Need uued eeskirjad hõlmasid ka erinevaid meetmeid, mida
rakendatakse sündmuse ettevalmistamise ajal, sealhulgas kontrolli (Euroopa
Parlamendi ja nõukogu 24. oktoobri 2006. aasta otsus nr 1622/2006/EÜ millega
kehtestatakse kultuurisündmusega „Euroopa kultuuripealinn” seotud ühenduse
meede aastateks 2007 kuni 2019). 
Otsus nr 1622/2006/EÜ on jõus kuni aastani
2019. Konkurss kultuuripealinna tiitlile kuulutatakse välja kuus aastat varem,
et anda linnadele piisavalt aega ettevalmistumiseks enne tiitliaasta algust.
Seega tuleks Euroopa kultuuripealinnade uue õiglusliku alusena toimiv dokument
vastu võtta 2013. aastal, et kindlustada sujuv üleminek 2020. aastal.
2.           HINDAMINE, KONSULTATSIOONID HUVITATUD
ISIKUTEGA JA KOMISJONI TALITUSTE TÖÖDOKUMENT
Komisjoni töö ettepanekuga, mis on seotud
Euroopa kultuuripealinnadega pärast 2019. aastat, põhineb mitmesugustel
erinevatel alustel.
Alates 2007. aastast tagab komisjon iga
Euroopa kultuuripealinna tiitli kandja välise ja sõltumatu hindamise.
Praeguseni on hinnatud aastate 2007–2010 kultuuripealinnasid ning hinnang 2011.
aasta kultuuripealinnadele on koostamisel. Varem on ühine välishindamisaruanne
tellitud aastate 1995–2004 kultuuripealinnade kohta. Lisaks tellis komisjon
otsusega nr 1622/2006/EÜ ettenähtud valiku- ja kontrollimenetluste hindamise.
27. oktoobrist 2010 kuni 12. jaanuarini 2011
korraldati veebikonsultatsioon ja saadi 212 vastust.
Veebikonsultatsioonile järgnes avalik kohtumine Brüsselis 2. märtsil 2011,
millest võttis osa rohkem kui 200 isikut, neist enamik oli riigiasutuste ja
avalike organisatsioonide esindajad.
Olulist ainest Euroopa kultuuripealinnade
tuleviku üle mõtlemiseks pakkusid ka Regioonide Komitee 2012. aasta veebruaris
vastu võetud omaalgatuslik aruanne ning märtsis 2010 Brüsselis organiseeritud
Euroopa kultuuripealinnade 25. aastapäeva konverents, mis tõi kokku enam kui 50
endise, praeguse ja tulevase kultuuripealinna või kandidaatlinna esindajat ning
500 osalejat. 
Siinkohal on oluline märkida, et hindamiste käigus
kogutud tõendid ja andmed ühelt poolt ning konsultatsioonide käigus avaldatud
arvamused teiselt poolt kattusid enamasti kõigi võtmeküsimuste puhul. See
võimaldas komisjonil teha mitu olulist tähelepanekut Euroopa kultuuripealinnade
tuleviku kohta.
Ollakse üksmeelel, et kultuuripealinnade
algatus on ülimalt edukas ning toetus algatuse jätkamisele pärast 2019. aastat
on tugev. On üheselt näha, et kultuuripealinnade traditsioon on saanud oma
ulatuselt üheks kõige suurejoonelisemaks kultuurialgatuseks Euroopas. Lisaks on
see saanud liidu üheks kõige nähtavamaks ja mainekamaks algatuseks ja
ettevõtmiseks, mida Euroopa kodanikud tõenäoliselt kõige rohkem hindavad. 
Hoolikalt kavandatuna toob Euroopa
kultuuripealinnaks olemise aeg linnadele palju kasu. Kuigi tegemist on eelkõige
kultuurisündmusega, võib sellel olla mitmesuguseid soodsaid sotsiaalseid ja
majanduslikke mõjusid, eriti kui sündmus on osa linna ja ümbritseva piirkonna
pikemaajalisest kultuurile keskendunud arengustrateegiast. Tähelepanu tuleks
juhtida sellele, et kuigi igal aastal saab tiitlit kanda vaid üks konkreetse
liikmesriigi linn, on konkursil oluline mõju uue ning efektiivsema poliitika ja
strateegia väljatöötamisele isegi nendes linnades, mis tiitlit ei võida.
Samas on Euroopa kultuuripealinnaks olemine
äärmiselt keeruline ülesanne. Terve aasta kestva kultuuriprogrammi korraldamine
on paljunõudev ettevõtmine ja mõned kultuuripealinnad on tiitli potentsiaalist
paremini kasu lõiganud kui teised. Seega on peamiseks ülesandeks tulevikus
edasi areneda, toetudes praeguse projekti tugevustele, aidates samas iga
kultuuripealinnal tiitli potentsiaali maksimaalselt ära kasutada ja saada
suurimat võimalikku kultuurilist, majanduslikku ja sotsiaalset kasu.
Hindamiste ja avaliku arutelu tulemuste põhjal
tegi komisjon kindlaks viis peamist probleemi, millega linnad tiitliaasta jaoks
ettevalmistumise ajal silmitsi seisavad. 
·                        
Seni on kõige tavalisemaks kitsaskohaks olnud
riikliku ja kohaliku poliitika mõju eelarvele, mis peab olema kandidatuuri
ülesseadmise ja lõppetapi vahel võimalikult stabiilne ning poliitika mõju
sündmuse organiseerimise muudele külgedele. Poliitiline toetus on äärmiselt
oluline, kuna sündmust rahastatakse avaliku sektori vahenditest ja ilma
poliitilise toetuseta ei saa linn üles seada veenvat kandidatuuri, kuid samas
on vaja austada korraldusrühma kunstilist sõltumatust, et säilitada sündmuse
usutavust. 
·                        
Lisaks sellele on hindamistest ilmnenud, et mõne
endise kultuuripealinna puhul ei mõistetud hästi Euroopa mõõtme olemust või see
oleks võinud olla nähtavam. 
·                        
Mitmel linnal ei ole õnnestunud lõimida
tiitliaastat pikaajalisema strateegiaga ning nad on olnud seega raskustes
tiitli pikemaajalise mõju tagamisega linnas. 
·                        
Linnade endi mõõtmismehhanismid on endiselt
puudulikud ja nõnda ka esmased andmed tiitliaasta mõju kohta. See teeb linnade
omavahelise võrdlemise keeruliseks ning vähendab kogemuse ülekandmise määra.
·                        
Paljude liikmesriikide linnad on kultuuripealinna
tiitlit kandud juba mitu korda ja mõnes liikmesriigis on vaid piiratud arv
tõsiselt võetavaid kandidaate nii suurejoonelise ürituse jaoks nagu seda on
Euroopa kultuuripealinnaks olemine. Linnale, mille võimalused on liiga
väikesed, võib tiitliaasta avaldada tugevat negatiivset mõju ning nõrkade
kultuuripealinnade valimine seab pikemas perspektiivis ohtu Euroopa
kultuuripealinnade maine ja väärtuse kaubamärgina.
Eelnevast lähtudes kaaluti kolme
tulevikustsenaariumi Euroopa kultuuripealinnade jaoks pärast 2019. aastat: 
·                        
1) jätkata meedet lähtudes samast õiguslikust
alusest, nagu on praegu kehtival Euroopa Parlamendi ja nõukogu otsusel, lisades
sellele lihtsalt uue liikmesriikide kronoloogilise nimekirja;
·                        
2) meede lõpetada;
·                        
3) jätkata meedet lähtudes uuest õiguslikust
alusest, mille puhul võetakse arvesse kehtiva otsuse rakendamisel tekkinud
probleeme. Nimetatud kolmanda stsenaariumi puhul testiti kahte varianti: 
–              
3a) õigusliku aluse dokumendile lisatakse uus
liikmesriikide kronoloogiline nimekiri; 
–              
3b) tiitel antakse avaliku konkursi alusel.
Iga stsenaariumi puhul hinnati selle
kultuurilisi, sotsiaalseid, majanduslikke ja keskkonnamõjusid. Seejärel hinnati
kõiki stsenaariume ja need järjestati, lähtudes iga variandi tulemuslikkusest
Euroopa kultuuripealinnade meetme eesmärkide saavutamisel, tõhususest,
kulukusest ja halduskoormusest, ühtsusest liidu laiemate poliitiliste
eesmärkidega, teostatavusest, sünergiast ja vastastikusest täiendavusest muude
liidu eesmärkidega.
Kõige positiivsema üldhinnangu sai variant 3a
ehk uus õiguslik alus koos liikmesriikide kronoloogilise nimekirjaga. See
stsenaarium sai kõigist teistest parema tulemuse ning hinnati kõige
eelistatumaks variandiks.
Hindamise ja avaliku arutelu peamised
tulemused ning stsenaariumite võrdlemiseks kasutatud loogiline arutluskäik on
kokkuvõtlikult esitatud käesolevale ettepanekule lisatud komisjoni talituste
töödokumendis.
3.           ETTEPANEKU ÕIGUSLIK KÜLG
Euroopa kultuuripealinnade meede põhineb
Euroopa Liidu toimimise lepingu artiklil 167. Kõnealuse artikli kohaselt on
Euroopa Liidu ülesanne „aidata kaasa liikmesriikide kultuuri õitsengule,
ühtlasi respekteerides nende rahvuslikku ja regionaalset mitmekesisust ning
samal ajal rõhutades ühist kultuuripärandit.” Euroopa Liit ergutab ka
liikmesriikide koostööd kultuurivaldkonnas ning toetab ja täiendab vajaduse
korral nende tegevust. 
Kooskõlas Euroopa Liidu toimimise lepingu
artikliga 291 ja uue otsuse kohaselt tuleks Euroopa kultuuripealinnad
ametlikult nimetada ja seega sõltumatu Euroopa eksperdikomisjoni soovitused
vormistada komisjonil.
Käesolev ettepanek on kooskõlas subsidiaarsuse
ja proportsionaalsuse põhimõtetega. Euroopa kultuuripealinnade meetme
peamisteks rakendamise tasanditeks jäävad kohalik ja riiklik tasand. Samas on
hindamine ja avaliku arutelu näidanud, et liidul on oluline roll Euroopa
kultuuripealinnadega seotud valiku- ja kontrollimenetlustes, liikmesriikide
tegevuse koordineerimisel ning ühtsete, selgete ja läbipaistvate kriteeriumide
rakendamise tagamisel. Lisaks toetab liit valituks osutunud linnade
ettevalmistusi Euroopa eksperdikomisjoni soovituste, linnadevahelise heade tavade
vahetamise ning rahalise toetusega Melina Mercouri auhinna vormis. 
4.           MÕJU EELARVELE 
Nagu Euroopa Parlamendi ja nõukogu otsuse nr
1622/2006/EÜ puhulgi, ei ole komisjoni ettepanekul eelarvele otsest mõju. 
Ettepanekuga hõlmatav periood kattub rohkem
kui ühe mitmeaastase finantsraamistikuga. 2014.–2020. aasta finantsraamistiku
puhul käsitletakse Euroopa kultuuripealinnade rahalist külge, sealhulgas Melina
Mercouri auhinda, sõltumatu Euroopa eksperdikomisjoni kulusid, meetme nähtavust
Euroopa tasandil ja komisjoni inimressursi vajadusi meetme toetamiseks Loova
Euroopa programmis. 
Pärast 2020. aastat on Euroopa
kultuuripealinnade õiguslik ja rahaline külg otseselt seotud tulevaste
mitmeaastaste finantsraamistike sätetega ning seega tuleks neid käsitleda
vastavates liidu kultuuritoetusprogrammides.
5.           OTSUSE KOKKUVÕTE
Lähtudes hindamiste ja avaliku arutelu
tulemustest, säilitatakse ettepanekus, mis käsitleb Euroopa kultuuripealinnasid
pärast 2019. aastat, praeguse projekti olulisemad küljed ning üldstruktuur. 
·                        
Tiitli andmist jätkatakse liikmesriikide
kronoloogilise nimekirja põhjal. Selline rotatsioonisüsteem osutus ainsaks
süsteemiks, mis kindlustab igale liikmesriigile võrdsed võimalused tiitli
saamiseks ja Euroopa kultuuripealinnade asukohtade geograafilise
tasakaalustatuse, andes seega liidule võimaluse tõsta esile Euroopa kultuuride
mitmekesisust ja võimaldades inimestel üle kogu Euroopa saada sündmusest osa
kodu lähedal. 
·                        
Tiitli saab endiselt anda ainult linnale. Linnadel
on endiselt võimalus kaasata neid ümbritsevat piirkonda, et jõuda laiema
publikuni ja suurenda sündmuse mõju, kuid eelnev kogemus on näidanud, et ühe
linna selge juhtimine on edu võtmetegur.
·                        
Tugeva Euroopa mõõtme edendamiseks omistatakse
tiitel jätkuvalt spetsiaalselt tiitliaasta jaoks koostatud kultuuriprogrammi
alusel. 
·                        
Kaheetapiline valikumenetlus, mille korraldab
sõltumatu Euroopa eksperdikomisjon, on osutunud õiglaseks ja läbipaistvaks ning
see säilitatakse. Eelkõige võimaldas see linnadel parandada oma taotlusi
eelvaliku ja lõppvaliku etapi vahel, toetudes eksperdikomisjoni nõuannetele.
·                        
Tiitel antakse endiselt terveks aastaks, et
säilitada selle eripära ning suurejoonelisus.
Samal ajal soovitatakse mitmesuguseid
parandusi, et tegeleda praeguse otsuse puhul tekkinud probleemidega ja aidata
linnadel tiitliaastast võimalikult suurt kasu lõigata. Peamised muutused, mis
uue õiglusliku alusega kaasnevad, on järgmised.
·                        
Kriteeriumid on tehtud ühest küljest selgemaks ja
detailsemaks, et pakkuda kandidaatlinnadele rohkem juhatust, ning teistest
küljest mõõdetavamaks, et aidata eksperdikomisjonil kultuuripealinnasid välja
valida ja kontrollida. Erilist tähelepanu pöörati sellele, et optimeerida
algatuse mõju võimalikku laienemist pikaajaliste kultuurile keskendunud
projektide ja arengustrateegiate edendamisele, kindlustamaks kandidaatlinnade
tegelikku võimekust tiitliaasta korraldamiseks; et anda tõuge
kultuuriprogrammide Euroopa mõõtmele ning nähtavusele, tagada pakutava kultuuri
ja kunsti kõrge kvaliteet, julgustada kohaliku elanikkonna suurt osavõttu ning
püüda tagada eelarve stabiilsus ning kunstnike sõltumatus. 
·                        
Melina Mercouri auhinna tingimuslikkust on
karmistatud. Peale selle ei maksta auhinda enam kolm kuud enne tiitliaasta
algust, vaid tiitliaasta keskpaigas, veendumaks, et linnad peavad kinni võetud
kohustustest eriti rahastamise, programmi ja liidu nähtavuse osas.
·                        
Üheselt tuuakse välja, et Euroopa eksperdikomisjon
ei pea esitama positiivset arvamust, kui ükski üles seatud kandidatuuridest ei
vasta kriteeriumidele.
·                        
Tugevdatud on ka tiitliga kaasnevaid meetmeid, mis
toetavad linnu ettevalmistusperioodi ajal pärast tiitli võitmist, et pakkuda
linnadele edasist toetust ja juhatust. Lisatud on veel üks kontrollkoosolek,
eksperdikomisjoni külastused linnadesse on korrapärasemad ning kogemuste ja
heade tavade vahetamist endiste, praeguste ning tulevaste kultuuripealinnade
vahel tõhustatakse.
·                        
Linnade endi jaoks kehtestati uued
hindamiskohustused, et saada täielikum ülevaade tiitli mõjust ning koguda
võrreldavaid andmeid.
·                        
Viimasena tehakse ettepanek avada meede pärast
2019. aastat osalemiseks taas ka kandidaatriikidele ja potentsiaalsetele
kandidaatriikidele, nagu see oli kuni 2010. aastani. Sibiu 2007. aasta
kogemus ja Istanbuli 2010. aasta kogemus on näidanud, et sellest võib kasu
tõusta nii nendele riikidele kui ka liidule.
2012/0199 (COD)
Ettepanek:
EUROOPA PARLAMENDI JA NÕUKOGU OTSUS
millega kehtestatakse liidu meede „Euroopa
kultuuripealinnad” aastateks 2020−2033
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut, eriti selle artikli 167 lõike 5 esimest taanet,
võttes arvesse Euroopa Komisjoni ettepanekut,
pärast seadusandliku akti eelnõu esitamist
riikide parlamentidele,
võttes arvesse Regioonide Komitee arvamust[1],
toimides seadusandliku tavamenetluse kohaselt
ning arvestades järgmist:
(1)       Euroopa Liidu toimimise
lepingu eesmärk on luua Euroopa rahvaste üha tihedam liit ning liidule antakse
muu hulgas ülesanne soodustada liikmesriikide kultuuri õitsengut, austades
nende rahvuslikku ja regionaalset mitmekesisust ning rõhutades samas ühise
kultuuripärandi tähtsust. Seoses sellega toetab ja täiendab liit vajaduse
korral liikmesriikide meetmeid Euroopa rahvaste kultuuri ja ajaloo alaste
teadmiste parandamiseks ja levitamiseks.
(2)       Komisjoni teatises Euroopa
Parlamendile, nõukogule, Euroopa Majandus- ja Sotsiaalkomiteele ning Regioonide
Komiteele Euroopa kultuurivaldkonna tegevuskava kohta üleilmastuvas maailmas,[2] mis kinnitati nõukogu 16.
novembri 2007. aasta resolutsiooniga Euroopa kultuurivaldkonna tegevuskava
kohta,[3]
seatakse eesmärgid liidu edasisele tegevusele kultuurivaldkonnas. Liidu tegevus
peaks edendama kultuurilist mitmekesisust ja kultuuridevahelist dialoogi. See
peaks samuti edendama kultuuri kui loovuse katalüsaatorit majanduskasvu ja
töökohtade loomise kontekstis ning samas ka kui olulist osa liidu
rahvusvahelistest suhetest.
(3)       Euroopa Parlamendi ja nõukogu
24. oktoobri 2006. aasta otsusega nr 1622/2006/EÜ kehtestati
kultuurisündmusega „Euroopa kultuuripealinn” seotud ühenduse meede aastateks
2007 kuni 2019[4].
(4)       Euroopa kultuuripealinnade
hindamisest ja avalikust arutelust meetme tuleviku üle pärast 2019. aastat on
selgunud, et kultuuripealinnade traditsioon on järk-järgult saanud üheks kõige
suurejoonelisemaks ja Euroopa kodanike poolt enim hinnatud algatuseks.
(5)       Lisaks Euroopa
kultuuripealinnade algatuse esialgsele eesmärgile, milleks oli Euroopa
kultuuride rikkuse ja mitmekesisuse ning ühiste joonte esiletoomine ja Euroopa
kodanike üksteisemõistmise edendamine, on tiitlit kandnud linnad sellele
samm-sammult lisanud uue mõõtme, kasutades tiitliaasta mõju linna üldisema
arengu soodustamiseks.
(6)       Need eesmärgid on täielikult
kooskõlas Loova Euroopa programmiga,[5]
mille sihiks on Euroopa kultuurilise ja keelelise mitmekesisuse edendamine ning
kultuuri- ja loovsektori konkurentsivõime tugevdamine, püüdes toetada arukat,
jätkusuutliku ja kaasavat majanduskasvu.
(7)       Hindamistest ja avalikust
arutelust on selgunud, et Euroopa kultuuripealinna tiitliga kaasneb palju
võimalikke eeliseid, kui üritust hoolikalt planeerida. Kuigi tegemist on
eelkõige kultuurisündmusega, võib sellel olla mitmesuguseid soodsaid
sotsiaalseid ja majanduslikke mõjusid, eriti kui sündmus on osa linna
pikemaajalisest kultuurile keskendunud arengustrateegiast. 
(8)       Samas on Euroopa
kultuuripealinnaks olemine äärmiselt keeruline ülesanne. Terve aasta kestva
kultuuriprogrammi korraldamine on paljunõudev ettevõtmine ja mõned
kultuuripealinnad on sellest võimalusest paremini kasu lõiganud kui teised.
Seega tuleks meedet täiendada, et aidata kõikidel linnadel tiitlist võimalikult
palju kasu saada. 
(9)       Euroopa kultuuripealinna
tiitel peaks olema jätkuvalt mõeldud vaid linnadele, kuid laiema publikuni
jõudmiseks ja sündmuse mõju suurendamiseks peaks linnadel endiselt olema
võimalus kaasata neid ümbritsevat piirkonda.
(10)     Euroopa kultuuripealinna
tiitlit tuleks jätkuvalt anda spetsiaalselt tiitliaasta jaoks koostatud ja väga
tugeva Euroopa mõõtmega kultuuriprogrammi alusel, kuid see programm peab olema
osa pikema-ajalisest strateegiast.
(11)     Kaheetapiline liikmesriikide
kronoloogilisel nimekirjal põhinev valikumenetlus, mille korraldab sõltumatu
Euroopa eksperdikomisjon, on osutunud õiglaseks ja läbipaistvaks. See on
võimaldanud linnadel oma taotlusi eelvaliku ja lõppvaliku etapi vahel parandada,
toetudes eksperdikomisjoni nõuannetele, ning on taganud kultuuripealinnade
võrdse jaotumise liikmesriikide vahel. 
(12)     Kriteeriumid tuleks teha ühest
küljest selgemaks ja detailsemaks, et pakkuda kandidaatlinnadele rohkem
juhatust, ning teistest küljest mõõdetavamaks, et aidata eksperdikomisjonil
kultuuripealinnasid välja valida ja kontrollida. Eriti peaksid kriteeriumid
tugevdama tiitli pikaajalist mõju ja premeerima linnasid, mis on välja töötanud
pikaajalise kultuuripoliitika strateegia.
(13)     Kultuuripealinna nimetamise ja
tiitliaasta vahele jääv ettevalmistamisperiood on Euroopa kultuuripealinnade
edu jaoks ülioluline. Sidusrühmad on üksmeelel, et otsusega nr 1622/2006/EÜ
kehtestatud tiitliga kaasnevad meetmed on olnud linnadele väga kasulikud. Neid
meetmeid tuleks edasi arendada, eriti sagedasemate kontrollkoosolekute ja
eksperdikomisjoni liikmete külaskäike kaudu linnadesse ning senisest veelgi
tihedama kogemuste vahetamise abil endiste, praeguste ning tulevaste
kultuuripealinnade kui ka kandidaatlinnade vahel. 
(14)     Melina Mercouri auhind on
omandanud tugeva sümboolse väärtuse, mis ületab tunduvalt tegeliku rahasumma,
mille komisjon võib auhinnaks anda. Tagamaks, et kultuuripealinnadeks nimetatud
linnad täidaksid võetud kohustusi, tuleks auhinnaraha maksmise tingimused muuta
rangemaks, selgemaks ja üksikasjalikumaks.
(15)     Samuti on tähtis, et linnad
tooksid kõigis oma teabematerjalides esile, et Euroopa kultuuripealinnad on
liidu algatus.
(16)     Komisjoni korraldatud Euroopa
kultuuripealinnade tulemuste hindamised ei saa pakkuda esmaseid andmeid
tiitliaasta mõju kohta ja põhinevad kohalikul tasandil kogutud andemetel. Seega
peaksid linnad ise hindamises võtmerolli mängima ning sisse seadma efektiivsed
mõõtmismehhanismid.
(17)     Sibiu 2007. aasta ja Istanbuli
2010. aasta kogemus muuhulgas on näidanud, et kandidaatriikide osalemine võib
aida ta tuua neid liidule lähemale, tõstes esiplaanile Euroopa kultuuride
ühiseid jooni. Seetõttu tuleks Euroopa kultuuripealinnade meede pärast 2019.
aastat taas avada ka kandidaatriikidele ja potentsiaalsetele
kandidaatriikidele.
(18)     Käesolevas otsuses sätestatud
tingimuste ja eriti Euroopa kultuuripealinnade nimetamist käsitlevate sätete
ühtse rakendamise tagamiseks tuleks komisjonile anda rakendamisvolitused.
(19)     Otsus 1622/2006/EÜ tuleks
kehtetuks tunnistada ja asendada käesoleva otsusega. Samas tuleks jätkuvalt
kohaldada kõnealuse otsuse sätteid kõigi juba nimetatud või nimetamist ootavate
Euroopa kultuuripealinnade suhtes kuni aastani 2019. 
(20)     Kuna käesoleva otsuse eesmärke
ei suuda liikmesriigid piisavalt saavutada, eelkõige seepärast, et puuduvad
Euroopa kultuuripealinnade suhtes kehtivad ühised, selged ja läbipaistvad
valiku- ja kontrollikriteeriumid ja -menetlused ning liikmesriikide vaheline
tugev koordineerimine, on neid eesmärke parem saavutada liidu tasandil ning
liit võib võtta meetmeid kooskõlas Euroopa Liidu lepingu artiklis 5 sätestatud
subsidiaarsuse põhimõttega. Kõnealuses artiklis sätestatud proportsionaalsuse
põhimõtte kohaselt ei lähe käesolev otsus nimetatud eesmärkide saavutamiseks
vajalikust kaugemale,
ON VASTU VÕTNUD KÄESOLEVA OTSUSE: 
Artikkel 1
Reguleerimisese

Käesoleva otsusega kehtestatakse liidu meede
„Euroopa kultuuripealinnad” aastateks 2020−2033. 
Artikkel 2
Eesmärgid
1.           Meetme üldised eesmärgid on
järgmised:
a)      kaitsta ja edendada Euroopa kultuuride
mitmekesisust ja tuua esile nende ühised jooned;
b)      toetada kultuuri rolli linnade
pikaajalises arengus.
2.           Meetme konkreetsed eesmärgid
on järgmised:
a)      parandada linnade pakutavate
kultuurisündmuste ulatust, mitmekesisust ja Euroopa mõõdet, sealhulgas
piiriülese koostöö kaudu;
b)      muuta kultuur kättesaadavamaks ja
suurendada kultuuritegevuses osalemist;
c)      tugevdada kultuurisektori suutlikkust ja
selle suhtlust muude sektoritega;
d)      parandada linnade rahvusvahelist profiili
kultuuri abil. 
Artikkel 3
Juurdepääs
meetmele
1.           Liikmesriikide linnadel on
õigus saada Euroopa kultuuripealinna tiitel üheks aastaks vastavalt lisas
sätestatud järjekorrale. 
Iga aasta saab nimetada maksimaalselt ühe linna
igast nimekirjas märgitud liikmesriigist.
2.           Juhul kui riik ühineb liiduga
pärast käesoleva otsuse vastuvõtmist, ajakohastatakse lisas viidatud nimekirja
vastavalt. Seega on nimetatud riigi linnadel õigus, et neid nimetataks Euroopa
kultuuripealinnaks vastavalt samadele eeskirjadele ning menetlustele nagu
ülejäänud liikmesriikide linnu.
Kuna aga konkurss tiitlile algab kuus aastat enne
tiitliaasta algust, et anda linnadele piisavalt aega ettevalmistamiseks pärast
nende kultuuripealinnaks nimetamist, siis ei ajakohastata nimekirja riikide
puhul, mis ühinevad liiduga pärast 31. detsembrit 2026. 
Kui liiduga ühinenud riigi linn on juba Euroopa
kultuuripealinnaks nimetatud ajavahemikus 2020–2033 vastavalt kandidaatriikide
ja potentsiaalsete kandidaatriikide suhtes lõikes 3 sätestatud eeskirjadele ja
menetlustele, siis nimekirja ei ajakohastata.
3.           Kandidaatriikide ja
potentsiaalsete kandidaatriikide linnadel on samuti võimalus taotleda Euroopa
kultuuripealinna tiitlit avaliku konkursi käigus, mis toimub igal kolmandal
aastal paralleelselt kahes liikmesriigis toimuvate konkurssidega vastavalt
lisas esitatud ajakavale. 
Erisätted kandidaatriikide ja potentsiaalsete
kandidaatriikide suhtes on kehtestatud artiklis 10.
Artikkel 4
Taotlused
1.           Konkursist Euroopa
kultuuripealinna tiitlile saavad osa võtta vaid linnad. Kandidaatlinnad võivad
kaasata neid ümbritsevaid piirkondi. Taotlused esitatakse siiski juhtiva linna
nimel ja kui see linn osutub valituks, antakse tiitel asjaomasele linnale.
2.           Komisjon koostab artiklis 5
sätestatud kriteeriumide alusel ühise taotlusvormi, mida peavad kasutama kõik
taotlevad linnad.
3.           Iga taotlus peab põhinema
tugeva Euroopa mõõtmega kultuuriprogrammil. Nimetatud programm peab kestma ühe
aasta ja see luuakse spetsiaalselt Euroopa kultuuripealinna tiitlit silmas
pidades ning vastavalt artiklis 5 sätestatud kriteeriumidele. Samal ajal peab
nimetatud programm olema osa linna kultuurilise arengu pikaajalisest
strateegiast.
Artikkel 5
Kriteeriumid
Taotluste hindamise kriteeriumid on jagatud
kuude kategooriasse: „pikaajaline strateegia”, „teostamisvõime”, „kultuuriline
ja kunstiline sisu”, „Euroopa mõõde”, „kaasamine” ja „korraldus”.
1.           „Pikaajalise strateegia”
vallas hinnatakse järgmisi tahke:
a)      linna pikaajalist kultuurilise arengu
strateegiat, mida rakendatakse taotlemise ajal, sealhulgas kultuurijuhtimise ja
kultuuriliste tegevuste jätkamise kavad ka pärast tiitliaastat;
b)      kavasid kultuurisektori võimekuse
tugevdamiseks;
c)      kavasid linna kultuuri-, majandus- ja
sotsiaalsektori vaheliste pikaajaliste sidemete tugevdamiseks;
d)      prognoositud pikaajalisi kultuurilisi,
sotsiaalseid ja majanduslikke mõjusid, mida tiitel linnale avaldaks;
e)      kavasid, et kontrollida ja hinnata mõju,
mida tiitel linnale avaldas.
2.           „Teostamisvõime” vallas tuleb
kandidaatidel tõestada, et:
a)      taotlusel on kõigi parteide poliitiline
toetus;
b)      linnal on olemas või seal on loomisel
piisav ja vastupidav infrastruktuur tiitliaasta korraldamiseks; 
3.           „Kultuurilise ja kunstilise
sisu” vallas hinnatakse järgmisi tegureid:
a)      selget ja sidusat kunstilist ettekujutust
tiitliaasta kultuuriprogrammist;
b)      kohalike kunstnike ja
kultuuriorganisatsioonide kaasatust kultuuriprogrammi koostamisse ja
rakendamisse;
c)      kavandatud tegevuste mitmekesisust ja
ulatust ning nende üldist kunstilist kvaliteeti;
d)      võimet ühendada kohalik kultuuripärand ja
traditsioonilised kunstivormid uute, eksperimentaalsete ja uuenduslike
väljendusvormidega.
4.           „Euroopa mõõtme” vallas
hinnatakse järgmisi tegureid:
a)      Euroopa kultuurilist mitmekesisust
edendavate tegevuste ulatust ja kvaliteeti;
b)      Euroopa kultuuride, pärandi ja ajaloo
ühiseid jooni ning Euroopa integratsiooni esiplaanile toovate tegevuste ulatust
ning kvaliteeti;
c)      Euroopa kunstnike osalusel, erinevate
riikide linnade või ettevõtjatega koostöös ja piiriülese partnerluse raames
toimuvate tegevuste ulatust ja kvaliteeti;
d)      strateegiat Euroopa laiema avalikkuse
huvi äratamiseks.
5.           „Kaasamise” vallas hinnatakse
järgmisi tegureid:
a)      kohaliku elanikkonna ja kodanikuühiskonna
kaasatust taotluse ettevalmistamisel ja Euroopa kultuuripealinna programmi
rakendamisel;
b)      uute ja jätkusuutlike võimaluste loomist
kultuurilistest tegevustest osavõtmiseks laia ringi kodanike jaoks, eriti
noortele ning tõrjutud ja ebasoodsas olukorras gruppidele, sealhulgas
vähemustele; samuti pööratakse igal võimalusel erilist tähelepanu nimetatud
sündmuste ligipääsetavusele puuetega inimeste või eakate puhul;
c)      üldist publiku arendamise strateegiat,
eriti seotust haridusega ning koolide osalemist; 
6.           „Korralduse” vallas
hinnatakse järgmisi tahke:
a)      kavandatud eelarve teostatavust; eelarve
hõlmab ettevalmistusetappi, tiitliaastat ja vahendeid järeltegevusteks;
b)      kavandatavat juhtimisstruktuuri ja
Euroopa kultuuripealinna programmi rakendavat korraldusasutust;
c)      kunstilise juhi ametissenimetamise
menetlust ja tema tegevusvaldkonda;
d)      teabevahetusstrateegiat, mis on ammendav
ning juhib tähelepanu Euroopa kultuuripealinnadele kui liidu algatusele.
Artikkel 6
Euroopa
eksperdikomisjon
1.           Moodustatakse sõltumatu
Euroopa eksperdikomisjon, mille ülesanne on korraldada valiku- ja
kontrollimenetlusi. 
2.           Euroopa eksperdikomisjonil on
10 liiget, kes peavad olema liidu kodanikud. Nad peavad olema sõltumatud
eksperdid, kellel on palju kogemusi ja oskusteadmisi kultuurisektori, linnade
kultuurilise arendamise või Euroopa kultuuripealinnade sündmuse organiseerimise
vallas. Samuti peab neil olema võimalus pühendada vajalik arv tööpäevi aastas
Euroopa eksperdikomisjoni tööle. 
Pärast konkursikutse organiseerimist selekteerib
komisjon eelvaliku teel välja potentsiaalsed eksperdikomisjoni liikmed.
Seejärel valivad Euroopa Parlament, nõukogu ja komisjon eelvalitud kandidaatide
seast iga institutsiooni kohta kolm eksperti ja nimetavad nad ametisse
vastavalt oma institutsiooni menetlusele. Regioonide Komitee valib välja ühe
eksperdi ja nimetab ta ametisse vastavalt oma menetlusele.
Iga institutsioon ja organ tagab, et tema poolt
ametisse nimetatud ekspertide pädevused täiendaksid üksteist võimalikult suurel
määral ning et kõnealuste ekspertide valik oleks geograafiliselt
tasakaalustatud.
Euroopa eksperdikomisjon nimetab oma esimehe.
3.           Eksperdikomisjoni liikmed
nimetatakse ametisse kolmeks aastaks. Erandina eelpool kirjeldatud menetlusest
esimese käesoleva otsuse alusel moodustatava eksperdikomisjoni puhul nimetab
Euroopa Parlament oma kolm eksperti ametisse kolmeks aastaks, nõukogu oma
eksperdid üheks aastaks, komisjon oma eksperdid kaheks aastaks ja Regioonide
Komitee oma eksperdi ametisse üheks aastaks, et eksperdikomisjoni liikmete
vahetumine oleks järk-järguline ning et vältida kogemuste ja oskusteadmiste
kadu, mis leiaks aset, kui kõik eksperdikomisjoni liikmed vahetataks välja
samaaegselt.
4.           Euroopa eksperdikomisjoni
liikmed teatavad mis tahes tegelikust või võimalikust huvide konfliktist seoses
konkreetse kandidaatlinnaga. Juhul, kui selline huvide konflikt ilmneb või
huvide konfliktist teatab mõni liige, ei võta see liige osa asjaomase
liikmesriigiga seotud või, kui asjakohane, asjaomase kandidaatriigi või
potentsiaalse kandidaatriigi seotud valikumenetlusest. Asjaomast liiget ei
asendata nimetatud menetluse ajaks ja valiku langetavad ülejäänud
eksperdikomisjoni liikmed. 
5.           Kõik Euroopa
eksperdikomisjoni aruanded avaldatakse komisjoni veebilehel. 
Artikkel 7
Taotluste
esitamine liikmesriikides
1.           Iga liikmesriik on kohustatud
korraldama konkursi oma linnade vahel vastavalt lisas esitatud ajakavale. 
2.           Liikmesriigid avaldavad kutse
taotluste esitamiseks kuus aastat enne tiitliaasta algust.
Iga tiitlile kandideerivatele linnade jaoks
ettenähtud taotluste esitamise kutsele vastates tuleb kasutada artikli 4 lõikes
2 nimetatud ühist taotlusvormi.
Iga taotluste esitamise kutse puhul on taotluse
esitamise tähtaeg kümme kuud pärast kutse avaldamist.
3.           Asjaomased liikmesriigid
teavitavad taotlustest komisjoni.
Artikkel 8
Eelvalik
liikmesriikides
1.           Iga asjaomane liikmesriik
kutsub Euroopa eksperdikomisjoni eelvaliku tegemiseks kokku viis aastat enne
tiitliaasta algust.
2.           Euroopa eksperdikomisjon
hindab esitatud avaldusi vastavalt artiklis 5 sätestatud kriteeriumidele. Ta
koostab esialgse nimekirja kandidaatlinnadest, kes pääsevad edasi, ning teeb
aruande kandidaatlinnade taotlustest ja esitab soovitused esialgselt välja
valitud kandidaatlinnadele.
3.           Euroopa eksperdikomisjon
esitab oma aruande asjaomasele liikmesriigile ja komisjonile. Iga asjaomane
liikmesriik kiidab ametlikult heaks eksperdikomisjoni aruandel põhineva
nimekirja.
Artikkel 9
Lõppvalik
liikmesriikides
1.           Esialgselt välja valitud
kandidaatlinnad täiendavad oma taotlusi vastavalt kriteeriumidele ja
soovitustele, mis eksperdikomisjon andis eelvaliku langetamise ajal ning
edastavad need asjaomastele liikmesriikidele, kes edastavad need omakorda
komisjonile.
2.           Üheksa kuud pärast eelavaliku
langetamist kutsuvad asjaomased liikmesriigid Euroopa eksperdikomisjoni ja
esialgselt välja valitud kandidaatlinnad kokku lõppvaliku tegemiseks.
3.           Euroopa eksperdikomisjon
hindab täiendatud avaldusi.
4.           Euroopa eksperdikomisjon
esitab taotluste kohta aruande koos soovitusega ühe asjaomase liikmesriigi
linna nimetamiseks Euroopa kultuuripealinnaks. Kui ükski kandidaatlinnadest ei
vasta kriteeriumidele, võib Euroopa eksperdikomisjon soovitada, et tiitlit
sellel aastal välja ei antaks. 
Aruandes esitatakse ka soovitused
kultuuripealinnaks soovitatud linnale edusammude kohta, mis tuleks tiitliaasta
alguseks teha.
Aruanne esitatakse asjaomasele liikmesriigile ja
komisjonile. See avaldatakse komisjoni veebilehel. 
Artikkel 10
Sätted
kandidaatriikide ja potentsiaalsete kandidaatriikide kohta
1.           Komisjon vastutab konkursi
korraldamise eest kandidaatriikide ja potentsiaalsete kandidaatriikide linnade
vahel.
2.           Kuus aastat enne tiitliaasta
algust avaldab komisjon Euroopa Liidu Teatajas taotluste esitamise
kutse. Sellele kutsele saavad vastata kõik kandidaatriikide ja potentsiaalsete
kandidaatriikide linnad, tingimusel, et kutse avaldamise kuupäeva seisuga
osalevad need linnad Loova Euroopa programmis või sellele järgnevates liidu
kultuuritoetusprogrammides.
Võrdsuse tagamiseks liikmesriikide linnadega on
igal linnal lubatud kandidaatriikidele ja potentsiaalsete kandidaatriikidele
mõeldud konkursist ajavahemikus 2020–2033 osa võtta vaid üks kord, ning
vastavalt artikli 3 lõikes 2 sätestatud eeskirjadele ei ole sellest konkursist
osa võtnud linnal võimalik samas ajavahemikus osa võtta mis tahes järgnevast
sellisest konkursist uues liikmesriigis.
Lisaks sellele, pidades jällegi silmas võrdsust
liikmesriikidega, on igal kandidaatriigil või potentsiaalsel kandidaatriigil
lubatud tiitliaasta toimumise kohaks ajavahemikus 2020–2033 olla vaid üks kord.
Seega ei ole nende riikide linnadel, mille linnale on juba tiitel antud,
lubatud osaleda järgnevatel konkurssidel sama ajavahemiku jooksul. 
3.           Kandidaatriikide ja
potentsiaalsete kandidaatriikide suhtes kohaldatakse artiklis 4 sätestatud
tingimusi ja artiklis 5 kehtestatud kriteeriume.
4.           Eelvaliku linnade seast teeb
Euroopa eksperdikomisjon viis aastat enne tiitliaasta algust, lähtudes ainult
artikli 4 lõikes 2 nimetatud kirjalikest taotlusvormidest. Kohtumist
kandidaatlinnadega ei korraldata.
Euroopa eksperdikomisjon hindab taotlusi vastavalt
kriteeriumidele. Ta koostab esialgse nimekirja kandidaatlinnadest, kes pääsevad
edasi, ning teeb aruande kandidaatlinnade taotlustest ja esitab soovitused
esialgselt välja valitud kandidaatlinnadele. Nimetatud aruanne esitatakse
komisjonile ja avaldatakse komisjoni veebisaidil.
5.           Esialgselt välja valitud
kandidaatlinnad täiendavad oma taotlusi vastavalt kriteeriumidele ja eelvaliku
langetamise ajal saadud soovitustele ning edastavad need komisjonile.
Üheksa kuud pärast eelvaliku tegemist kutsub
komisjon Euroopa eksperdikomisjoni ja esialgselt välja valitud linnad kokku
Brüsselisse, et teha lõplik valik.
Euroopa eksperdikomisjon hindab täiendatud
avaldusi.
Ta esitab aruande esialgselt välja valitud linnade
taotluste kohta koos soovitusega maksimaalselt ühe kandidaatriigi või
potentsiaalse kandidaatriigi linna nimetamiseks Euroopa kultuuripealinnaks. Kui
ükski kandidaatlinnadest ei vasta kriteeriumidele, võib Euroopa
eksperdikomisjon soovitada, et tiitlit sellel aastal välja ei antaks. 
Aruandes esitatakse ka soovitused
kultuuripealinnaks soovitatud linnale edusammude ning ettevalmistuste kohta,
mis tuleks tiitliaasta alguseks teha.
Nimetatud aruanne esitatakse komisjonile ja
avaldatakse komisjoni veebisaidil.
Artikkel 11
Nimetamine
Komisjon nimetab Euroopa kultuuripealinnad
ametlikult rakendusmäärustega, võttes asjakohaselt arvesse Euroopa
eksperdikomisjoni soovitusi. Komisjon teatab nimetamisest Euroopa Parlamendile,
nõukogule ja Regioonide Komiteele. 
Artikkel 12
Koostöö
kultuuripealinnaks nimetatud linnade vahel
1.           Pärast nimetamist töötavad
sama aasta Euroopa kultuuripealinnad selles suunas, et arendada välja seosed
oma kultuuriprogrammide vahel.
2.           Nende koostööd hinnatakse
artiklis 13 kehtestatud kontrollimenetluse kohaselt.
Artikkel 13
Kontroll
1.           Euroopa eksperdikomisjon
kontrollib Euroopa kultuuripealinnade ettevalmistumist ning pakub neile tuge ja
juhiseid alates nende nimetamisest kuni tiitliaasta alguseni. 
2.           Selleks kutsub komisjon
Euroopa eksperdikomisjoni ja asjaomased linnad kokku kolmele kohtumisele.
Esimene kohtumine toimub kolm aastat enne tiitliaasta algust, teine kohtumine
toimub kaheksateist kuud enne tiitliaasta algust ja kolmas kohtumine kaks kuud
enne tiitliaasta algust. Asjaomane liikmesriik või riik võib nimetatud
kohtumistele nimetada oma vaatleja.
Kuus kuud enne iga kohtumist esitavad linnad
komisjonile eduaruande.
Kohtumiste ajal hindab Euroopa eksperdikomisjon
ettevalmistusi ja annab nõu, et aidata linnadel arendada kõrgetasemeline
programm ja tulemuslik strateegia. Eksperdikomisjon pöörab erilist tähelepanu
valikuaruandes esitatud soovitustele ja eelnevatele kontrolliaruannetele.
3.           Pärast iga koosolekut avaldab
Euroopa eksperdikomisjon aruande ettevalmistuste käigu ja edasiste vajalike
sammude kohta. 
Kontrolliaruanded edastatakse komisjonile ja
asjaomastele linnadele ja liikmesriikidele või riikidele. Need avaldatakse ka
komisjoni veebilehel.
4.           Lisaks kontrollikohtumistele
võib komisjon vajaduse korral igal ajal korraldada Euroopa eksperdikomisjoni
külaskäike kulutuuripealinnaks nimetatud linnadesse.
Artikkel 14
Auhind
1.           Käesoleva otsusega hõlmatav
periood kattub rohkem kui ühe mitmeaastase finantsraamistikuga. Iga mitmeaastase
finantsraamistiku puhul uurib komisjon võimalust anda kultuuripealinnaks
nimetatud linnadele rahaline auhind Melina Mercouri auks. Selle auhinna
õigusliku ja rahalist külge käsitletakse liidu vastavates
kultuuritoetusprogrammides.
2.           Kui kõik lõikes 1 nimetatud
tingimused on täidetud ja kultuuripealinnaks nimetatud linnale antakse Melina
Mercouri auhind, siis makstakse auhinnaraha hiljemalt tiitliaasta juuni lõpuks,
tingimusel, et asjaomane linn täidab taotlemisetapis võetud kohustusi ning
kõiki valiku- ja kontrolliaruannetes esitatud Euroopa eksperdikomisjoni
soovitusi. 
Taotlemisetapis võetud kohustusi käsitatakse
täidetuna, kui kultuuripealinnaks nimetatud linn ei ole taotlemisetapi ja
tiitliaasta vahel teinud olulisi muudatusi programmis või strateegias, ning on
eelkõige järginud järgmist: 
a)      eelarve jäi linna kultuuripealinnaks
nimetamise ja tiitliaasta alguse vahel stabiilseks;
b)      austati kunstnike sõltumatust;     
c)      Euroopa mõõde jäi kultuuriprogrammi
lõppversioonis piisavalt tugevaks;
d)      asjaomase linna teabevahetusstrateegias
ja –materjalides kajastatakse selgelt, et Euroopa kultuuripealinnad on liidu
algatus;
e)      koostatud on kavad, et kontrollida ja
hinnata mõju, mida tiitel linnale avaldas. 
Artikkel 15
Praktiline
korraldus
Komisjonil on eelkõige järgmised ülesanded:
a)      tagada meetme üldine sidusus;
b)      tagada liikmesriikide ja Euroopa
eksperdikomisjoni tegevuse omavaheline koordineeritus;
c)      võttes arvesse eesmärke ja kriteeriume,
koostada tihedas koostöös Euroopa eksperdikomisjoniga suunised valiku- ja
kontrollimenetlustele kaasaaitamiseks;
d)      osutada abi Euroopa eksperdikomisjonile;
e)      avalikustada kogu asjakohane
informatsioon ja panustada meetme nähtavusse Euroopa tasandil;
f)       edendada kogemuste ja heade tavade
vahetamist endiste, praeguste ja tulevaste Euroopa kultuuripealinnade ning
kandidaatlinnade vahel.
Artikkel 16
Hindamine
1.           Iga Euroopa kultuuripealinna
tulemuste hindamine on asjaomase linna kohus. 
Komisjon määrab meetme eesmärkide ja kriteeriumide
põhjal linnade jaoks kindlaks ühised juhised ja indikaatorid, et tagada ühtne
lähenemine hindamisele.
Linnad saadavad oma hindamisaruanded komisjonile
hiljemalt tiitliaastale järgneva aasta 31. oktoobriks. Komisjon avaldab
kõnealused aruanded.
2.           Lisaks linnade korraldatud
hindamistele tagab komisjon ka Euroopa kultuuripealinnade tulemuste regulaarse
välise ja sõltumatu hindamise. Komisjoni hindamised keskenduvad kõigi endiste
kultuuripealinnade asetamisele Euroopa konteksti, mis võimaldab teha võrdlusi
ning tuua esile kasulikke õppetunde nii tulevaste kultuuripealinnade kui ka
kõigi Euroopa linnade jaoks.
Need välised ja sõltumatud hindamised annavad
lisaks hinnangu Euroopa kultuuripealinnade meetmele tervikuna, sealhulgas
meetme korraldamise tõhususele, meetme mõjule ja selle parandamise võimalustele.
Komisjon esitab Euroopa Parlamendile, nõukogule ja
Regioonide Komiteele:
a)      esimese vahepealse hindamisaruande
hiljemalt 31. detsembriks 2024;
b)      teise vahepealse hindamisaruande
hiljemalt 31. detsembriks 2029;
c)      järelhindamise aruande hiljemalt
31. detsembriks 2034.
Artikkel 17
Kehtetuks
tunnistamine ja üleminekusätted
Otsus nr 1622/2006/EÜ tunnistatakse kehtetuks.
Kõnealust ostust kohaldatakse siiski endiselt linnade suhtes, mis veel
nimetatakse või on Euroopa kultuuripealinnaks nimetatud ajavahemikuks
2012–2019.
Artikkel 18
Käesolev otsus
jõustub järgmisel päeval pärast selle avaldamist Euroopa Liidu Teatajas.
Brüssel,
Euroopa Parlamendi nimel                           Nõukogu
nimel
president                                                        eesistuja
LISA 
Euroopa
kultuuripealinna kandidaatide nimetamise järjekord
 2020 || Horvaatia[6] || Iirimaa || Kandidaatriik või potentsiaalne kandidaatriik 
 2021 || Rumeenia || Kreeka || [7] 
 2022 || Leedu || Luksemburg ||   
 2023 || Ungari || Ühendkuningriik || Kandidaatriik või potentsiaalne kandidaatriik 
 2024 || Eesti || Austria ||   
 2025 || Sloveenia || Saksamaa ||   
 2026 || Slovakkia || Soome || Kandidaatriik või potentsiaalne kandidaatriik 
 2027 || Läti || Portugal ||   
 2028 || Tšehhi || Prantsusmaa ||   
 2029 || Poola || Rootsi || Kandidaatriik või potentsiaalne kandidaatriik 
 2030 || Küpros || Belgia ||   
 2031 || Malta || Hispaania ||   
 2032 || Bulgaaria || Taani || Kandidaatriik või potentsiaalne kandidaatriik 
 2033 || Madalmaad || Itaalia ||   
[1]               ELT C […], […], lk […].
[2]               KOM(2007) 242 lõplik
[3]               ELT C 287, 29.11.2007, lk 1.
[4]               ELT L 304, 3.11.2006, lk 1.
[5]               KOM(2011) 785 lõplik 
[6]               Tingimusel, et Horvaatia liitub Euroopa Liiduga 2013.
aastal.
[7]               Lisas nimetatud nimekirja kolmandat
tulpa ajakohastatakse, kui pärast käesoleva otsuse vastuvõtmist ühineb liiduga
uusi riike. Nende ühinemise järjekorda võetakse arvesse. Nende ühinemise
kuupäeva ja tiitliaasta alguse vahele jäetakse täpselt kuus aastat, et anda
piisavalt aega valiku- ja kontrollimenetluseks. Euroopa kultuuripealinnade
maksimaalne arv igal aastal on kolm. Kui liiduga ühineb ühel ja samal ajal kaks
riiki või rohkem ja ühinenud riigid ei jõua osalemise järjekorra suhtes
kokkuleppele, siis korraldab nõukogu loositõmbamise.